钦定古今图书集成/理学汇编/文学典/第114卷 > 虞淳熙
## 钦定古今图书集成/理学汇编/文学典/第114卷 > 虞淳熙

按《列朝诗集》，“淳熙字长孺，钱塘人。万历癸未进士，授
兵部职方主事。东西方用兵，所条上皆有条理。尝护
作昭陵，敌千馀骑逾昌平，阑入红门，守将皆失措，长
孺命结方阵，半隐林中，鸣钲骇之，敌遂遁去。迁主客
员外。会稽勋郎吕引昌以孙冢宰甥引去，冢宰从物
望推长孺改补癸巳内计，冢宰与赵考功尽黜宰执”
之私人。党人力攻孙、赵，指摘长孺不当补吕阙，以撼
冢宰，冢宰争之强。朝士持清议者，讼言台谏议非是，
并攻执政。上震怒，冢宰罢去，长孺与赵削籍，而诸言
者皆得重谴。万历间之党论坚持不可拔，自此始也。
归田三十载，值天启之初，群公皆自谪籍起，而长孺
卒于家，年六十有九。长孺生三岁，见室中莲花宝树，
念佛不绝口。又梦至武夷，以杖击空中，见龙沉海底，
鹤鸣松间，口吟曰：“龙藏海底日，鹤鸣松下风。”父母知
非常儿也。家贫无书，与其弟淳贞、字僧孺者，搜奇猎
秘，闭门抄写，方术《阴符》，靡不通晓。十七丧母，相依习
《天台止观》，夜则谈神鬼变化狡狯之事，至漏尽不寐。
长孺好仙，僧孺亦好仙。已而长孺好佛，僧孺亦好佛。
兄弟偕隐南山回峰下，相与栖寂，课元采莼行药，以
终老焉。僧孺言其兄一生多仙灵冥感，己卯琐闱寐
而腕书《六义》，醒以意足之。为举子昙鸾降焉，以所挟
行卷焚之。俄而完楮飞回，上有紫粉批绝细。为郎时，
以飘飘灵人之颜，挟鸾驭，出入谈笑，惊动长安人。吏
部移疾归，语贞曰：“我不悟道，决不补官，当为陆法和
不亦为王伯安。”上天目坐死关前累日，夜倦就枕，忽
觉高峰斩其左臂，豁然有省。自此埋照缚禅，不复拈
弄光景矣。晚而皈依云栖，复三潭放生池，赋诗赞佛，
专修净业。湖上钟鼓花鸟，于焉一新，此吾兄末后一
著也。长孺少见知于李于鳞、王元美，赋才奇谲，搜抉
奇字僻句，务不经人，弋获以为绝出，于时贤颇心折
汤若士、屠长卿，自诡以奡兀胜之，虽未免牛鬼蛇神
之诮，可谓经奇者也。尝曰：“我文似古而不似古，皆我
胸中语耳。”黄贞父评其诗文曰：“宏深微眇，应念而作，
风生雨集，排古荡今，斯善誉长孺者矣。”子宗瑶、宗玖
皆有文。刻《德园集》六十卷。